भौतिक पूर्वाधार तथा यातायातमन्त्री रघुवीर महासेठले त ६ महिनाभित्रै नेपालमा आफ्नै आधुनिक रेल कुदाएरै छाड्छौं भनेर भाषण गरेको महिना दिन बितिसक्यो । उनका अनुसार बढिमा ६ महिनाभित्रै जयनगर–जनकपुर–बर्दिबास–सिमरासम्म रेल कुद्छ । प्रधानमन्त्री केपी शर्मा ओलीले दुई वर्ष भनेका थिए । तर प्रधानमन्त्रीलाई उछिन्नेगरी मन्त्रीले ६ महिना भने । प्रधानमन्त्रीले भन्दा छिटो यातायात मन्त्रीले ल्याउने भनेका दिनदेखि मेरो मनलाई हुने नहुने सबथोक भो । मनमै रेलका लिक गाडिए । लिक भएपछि कुद्न बाटो खुल्यो । त्यसपछि मनमा रेल कुदेको छ, बिजुली, तेल, पानी खर्च गरेको छ । हजुर रेलका कुरा आएपछि दिमागले शुरु गरेको कडा दौड आजसम्म थामिने लक्षण नै देखाएको छैन ।
